**Оҕо саас умнуллубат күнэ...**

*Эһэм Борисов С. кэриэһигэр.*

Эбэм туос ыаҕайатыгар алаадьылаах,

Эмиэ тууйаска дьоҕус алаадьылаах

Ол сарсыарда эрдэлээн барбыппыт

Ойуччу турар эбэм алааһыгар.

Эбиэккэ өр хааман тийдибит

Эбэм ыал буолбут дьиэтигэр,

Сэргэ төрдүгэр алаадьы уурдубут

Салама ыйаатыбыт таҥас лоскуйдарын.

Эбэм миигин уончалаах бэдиги

Кууһан туран уларыйбыт куолаһыан

Кыратык аргыый аҕай кэпсээбитэ –

Эһэм мантан сэриггэ барбытын...

Ситэри мин өйдеебетеҕум онно

Сэрии толоонугар эһэм охтубута,

Эһиилигэр колхоз буолан кииҥҥэ –

Эбэм оҕолорунаан үөскэ көспүтүн.

Ийэ айылҕабыт барахсан иһийэр

Икки атах дьалхааннаах олоҕуттан,

Бүлүүбүт барахсан үйэлэргэ устуо,

Буолуо сыллата саас, сайын, күһүн...

Оҕо сааска сибэккилэри сыллыы

Окко күөлэһийэ оонньуур үчүгэйин,

Туйаарар туойар ырыата кэрэтин,

Тутан лыахха күн көмүс утаҕын!

*2022 сыл сайына*

**Сытыҥ холуочутта миигин...**

Сэгэриэм эн сыккыттан холуочуйдум,

Сүрэҕим тэбэрэ күүһүрэр дьиктитик,

Сылаас тыыныц эбии долгутта,

Сыллыыбын астына, ууруубун утаппыттыы...

Ыһыах көөнньүбүт кымыһыныы

Ыгыалас хааным оргуйда,

Санныгар охсуллар суһуоҕуц

Сүрэхпин долгутта дьиктитик!

Куустуһуу да араастаах эбит

Соноҕоһум төбөтүн туппутуҥ

Итии имэҥнээх хаан сүүрдэ

Ыга аспыт бууттаргын силэйэ...

*Ньурба куората*

**Ийэбиттэн хомойбоппун...**

Ыраас ыра санааҕа уйдаран

Акана эдэр кыыһа ийэбит,

Күммүт хас күннэтэ умсар,

Ыйбыт күлүгүн көрүнэ суунар

Эбэбит биэрэгэр хаамтаҕа...

Ийэбит эдэр сааһа

Аастаҕа холкуос үлэтигэр,

Аймахтара, дьүөгэлэрэ түмсэн

Атаарбыттара ийэбитин айаҥҥа

Ыраах дьол-соргу көрдөһө...

Дьылҕа хаан оҥоһуута

Дүллүкү сиригэр тиэрдибитэ

Ийэм сыл буолан дьоллонон

Айыыбыт биһигини төрөттөҕө

Холкуос хотонуттан ырааппатаҕа...

Оонньооботоҕум убайбынаан, балтыбынаан

Ыалга иитиллэ барбытым ыраах

Устээх бэдик акка мэцэстэн –

Сороҕор утуйан, арыт ытаан

Тиийбитим Кырыкый сиригэр...

*2022 сыл*